एकटा बूढ़ कुम्हार शहरक अतिव्यस्त बाटपर ठाढ़ छल । माँथपर छीट्टा छलै जाहिमे नीक नीक कलाकृतिसँ सजल दीप राखल छलै । छीट्टाक बोझसँ वा उमरक प्रभावसँ ओकर डाँर झूकि गेल छलै । गाड़ीकेँ रुकैत देख ओ झट दऽ ओकरा लऽग पहुँचि जाइ "सरकार, दिवाली लेल सुन्दर-सुन्दर दीप अछि । मात्र दूइये टाका. . . एक्को टा कीन लिअ. . . भोरसँ एक्को टा नै बिकाएल . . . भुखले छी. . . छूटो देब. . . एगो कीन लिअ. . . । "
सब बेर ओ एते बात बाजै आ सब बेर गाड़ी बला ओकरा फटकारि दै "रै बुड़बक । आज के युग में दीप-बीप नहीं चलता है । अब तो एक-से-एक मरकरी आ गया है । जाओ रास्ता नापो । समय खोटी मत करो । " एते कहि गाड़ी बला फट दऽ गेट बन्द कऽ लै । साँझमे चौकीदार अपन हिस्सा लेबाक लेल आबि गेलै । ओकरा देख कुम्हार बाजल "बाबू जी । आइ नै दऽ सकब । पिछला चारि दिनसँ किछु आमदनी नै भेल । कने किछु खुआ दिअ हमरा । पता नै अहाँकेँ अझुका हफ्ता दऽ सकब की नै, कारण जे हमरो जीवन तँ बिनु तेलक दीपे सन अछि । जानि नै कते दिन धरि जरि सकत । "